b'\n_START_ARTICLE_\nCarl Heinrich Constantin Gehewe\n_START_PARAGRAPH_\nCarl Heinrich Constantin Gehewe (ka Carl Heinrich Constantin Geheber; 12. veebruar/23. veebruar 1796 \xe2\x80\x93 2. juuli 1856 Franzensbad) oli Eesti vaimulik, \xc3\x95petatud Eesti Seltsi asutajaliige ja seltsi esimene esimees ning kooliraamatute autor._NEWLINE_Ta l\xc3\xb5petas Tartus g\xc3\xbcmnaasiumi. Aastatel 1814\xe2\x80\x931815 ja 1817\xe2\x80\x931819 \xc3\xb5ppis ta Tartu \xc3\x9clikooli usuteaduskonnas. P\xc3\xa4rast \xc3\xbclikooli l\xc3\xb5petamist t\xc3\xb6\xc3\xb6tas ta kodu\xc3\xb5petajana senaator krahv Manteuffeli juures. Ordineeriti 15. augustil/27. augustil 1820 \xc3\xb5petajaks._NEWLINE_Ta oli aastatel 1820\xe2\x80\x931831 (introdutseeriti 5. septembril/17. septembril 1820) R\xc3\xb5ngu Mihkli koguduse \xc3\xb5petaja. Aastatel 1831\xe2\x80\x931842 oli ta Tartu Jaani koguduse (eesti pihtkonna) \xc3\xb5petaja, aastatel 1842\xe2\x80\x931856 Tartu Maarja koguduse \xc3\xb5petaja._NEWLINE_Gehewe suri aastal 1856 Sudeedimaal, Franzensbadis (t\xc5\xa1ehhip\xc3\xa4rase nimetusega Franti\xc5\xa1kovy L\xc3\xa1zn\xc4\x9bs, Chebi ringkonnas, Karlovy Vary maakonnas, T\xc5\xa1ehhis. Ta maeti Sch\xc3\xb6nbergi, Saksimaale._NEWLINE_Ta oli \xc3\x95petatud Eesti Seltsi asutajaliige ja aastatel 1838\xe2\x80\x931841 seltsi esimene president._NEWLINE_Ta on t\xc3\xb5lkinud vaimulikke raamatuid, koostanud \xc3\xb5pikuid koolidele ja toimetanud kalendri astronoomilist osa.\n_START_SECTION_\nIsiklikku\n_START_PARAGRAPH_\nTema abikaasa Emilie isa Friedrich Gottlieb Moritz oli Urvaste P\xc3\xbcha Urbanuse koguduse \xc3\xb5petaja. Abikaasa vanaisa Johann Christian Friedrich Moritz oli R\xc3\xb5ngu Mihkli koguduse \xc3\xb5petaja; abikaasa onu Johann Christian David Moritz oli Tori- ja Tarvastu Peetri koguduse \xc3\xb5petaja, teine onu Ludwig Wilhelm Moritz oli Tartu Jaani koguduse eesti pihtkonna \xc3\xb5petaja ja Tartu \xc3\x9clikooli eesti keele lektor; abikaasa vend Friedrich Ernst Moritz oli R\xc3\xb5ngu Mihkli koguduse \xc3\xb5petaja. Tema k\xc3\xa4limees Friedrich Ferdinand Meyer oli Karula, hiljem J\xc3\xb5hvi ja Iisaku koguduse \xc3\xb5petaja, teine k\xc3\xa4limees Carl Heinrich Temmler oli P\xc3\xb5ltsamaa Niguliste koguduse \xc3\xb5petaja.'